แบงก์เมินลดค่าธรรมเนียมป้องกันความเสี่ยงค่าเงิน
สมาคมแบงก์เร่งถกทางช่วยเอสเอ็มอีป้องกันความเสี่ยง แทนลดค่าธรรมเนียม พบมีความเข้าใจเรื่องเฮดจิ้งน้อย
31 ก.ค. 2560

สมาคมแบงก์เร่งถกทางช่วยเอสเอ็มอีป้องกันความเสี่ยง แทนลดค่าธรรมเนียม พบมีความเข้าใจเรื่องเฮดจิ้งน้อย 
นายนำโชค เสียมหาญ ผู้ช่วยกรรมการผู้จัดการใหญ่ หัวหน้าเจ้าหน้าที่บริหารกลุ่มลูกค้าเอสเอ็มอี ธนาคารทหารไทย เปิดเผยว่า สมาคมธนาคารไทยกำลังหารือแนวทางการลดค่าธรรมเนียมป้องกันความเสี่ยงอัตราแลกเปลี่ยนตามที่รัฐบาลต้องการ แต่ยังไม่มีข้อสรุป ซึ่งทางธนาคารเห็นว่าปัญหาหลักไม่ใช่เรื่องค่าธรรมเนียมหรือค่าพรีเมียมการป้องกันความเสี่ยง แต่เป็นเรื่องความรู้ความเข้าใจผลิตภัณฑ์การเงินของเอสเอ็มอีมากกว่า
“จากการพูดคุยกับลูกค้าโดยเฉพาะเอสเอ็มอีขนาดเล็ก พบว่ามีความเข้าใจเรื่องป้องกันความเสี่ยงอัตราแลกเปลี่ยนน้อยมาก ทำเฮดจิ้งก็ไม่มาก เพราะเขาไม่ค่อยเข้าใจ พอเราไปพูดเรื่องทำฟอร์เวิร์ดหรือสวอป เขาไม่รู้เรื่องเลย ตอนนี้ผู้นำเข้าแฮปปี้ต้นทุนต่ำลง 7% ในทางกลับกันลูกค้าส่งออกก็รายได้หายไป ทั้งที่ค่าเงินมีผลกับเรื่องกำไรขาดทุนของธุรกิจ จึงเป็นหน้าที่ทุกธนาคารต้องสร้างความรู้ความเข้าใจให้ลูกค้าว่าจะบริหารต้นทุนกำไรอย่างไร” นายนำโชค กล่าว
นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย กล่าวว่า สิ่งที่ทำให้ผู้ประกอบการลังเลการซื้อประกันความเสี่ยงค่าเงิน ไม่ใช่เรื่องค่าธรรมเนียมโดยตรง แต่เพราะผู้ประกอบการไม่อยากเสียค่าธรรมเนียมซึ่งรับรู้เป็นค่าใช้จ่ายในทันที บางรายยังไม่เห็นความคุ้มค่าของการประกันความเสี่ยงค่าเงิน เพราะเชื่อว่ารัฐจะบริหารจัดการค่าเงินไม่ให้ผันผวน
ทั้งนี้ ค่าธรรมเนียมไม่ใช่ค่าบริการของธนาคาร แต่เป็นเบี้ยประกัน หรือค่าพรีเมียม ที่คิดตามความผันผวนของตลาดเงินจึงไม่มีอัตราตายตัว หากผันผวนสูงค่าเบี้ยประกันก็สูง เช่น ค่าเงินบาทสปอตอยู่ที่ 33.44 บาท/ดอลลาร์สหรัฐ คาดการณ์กรอบล่าง 1 เดือนไว้ที่ 33.04 บาท คิดเป็นค่าเบี้ย 41 สตางค์ เป็นต้น
“ส่วนใหญ่ผู้ส่งออกมักเชื่อว่าเงินบาทจะไม่หลุดกรอบล่างภายใน 1 เดือนจึงไม่ซื้อ และยังลุ้นว่าอาจจะกำไร”นายกอบสิทธิ์ กล่าว